[{"text_idx": "#000001", "text": "Fukus\u0302imo : 11 jarojn poste, la katastrofo dau\u0306ras en g\u0302enerala neado"}, {"text_idx": "#000002", "text": "Bildo : koreiaj manifestaciantoj antau\u0306 la japana ambasadejo la 11an de marto 2022 en Seulo"}, {"text_idx": "#000003", "text": "La 11-an de marto 2011, la nuklea akcidento komencig\u0302is. 11 jarojn poste, la media, sanitara kaj homa katastrofo dau\u0306ras."}, {"text_idx": "#000004", "text": "La akcidentita centralo plu bezonas konstantan malvarmigon, kaj la japanaj au\u0306toritatoj pretig\u0302as forj\u0302eti en la maron, ekde la jaroj 2023-2024 kaj dum pluraj jardekoj, pli ol 1,3 milionon da kubaj metroj da infektita akvo stokitaj sur la areo, malgrau\u0306 la opozicio de la fis\u0302kaptistoj kaj marbordaj log\u0302antoj."}, {"text_idx": "#000005", "text": "11 jarojn poste, la radioaktiva infektado plu estas vaste c\u0302eestanta en la grundoj. Tamen, la japanaj au\u0306toritatoj deplojadas grandajn rimedojn por instigi junulojn instalig\u0302i en la komunumoj, kiuj estis deklaritaj \u00ab evakuindaj areoj \u00bb."}, {"text_idx": "#000006", "text": "La maksimuma sojlo de tolerebla submetig\u0302o por la publiko en Fukus\u0302imo plu estas fiksita po 20 milisivertoj jare, kio estas la limo por la laboristoj en la nuklea industrio."}, {"text_idx": "#000007", "text": "Bros\u0302uroj minimumigas la dang\u0302eron de la radioaktiveco kaj lau\u0306das la sendang\u0302erecon de la infektita akvo de la centralo de Fukus\u0302imo Dajic\u0302i."}, {"text_idx": "#000008", "text": "Ekde nun, preskau\u0306 300 kazoj da tiroida kancero estis detektitaj inter la personoj de la gubernio de Fukus\u0302imo, kiuj estis infanoj dum la eksplodo \u2013 tiu nenormala kvociento superas la kutiman prevalencon por tiu malsano, la sola kiu estis objekto de epidemiologia studaj\u0302o, kio kas\u0302as la ekzistadon de aliaj patologioj."}, {"text_idx": "#000009", "text": "Inter ili 6 personoj, ag\u0302aj de 6 g\u0302is 16 jaroj dum la akcidento, plendis kontrau\u0306 la operatoro TEPCO la 27an de januaro 2022, por ke ligo inter sia patologio kaj la akcidento estu agnoskita, kaj akiri justicon por la aliaj viktimoj."}, {"text_idx": "#000010", "text": "Tiuj junuloj aldonig\u0302as al preskau\u0306 14 000 personoj nun engag\u0302intaj en civilaj procesoj, tiel ke la registaro kaj TEPCO akceptu sian kulpecon en la akcidento kaj kompensu la viktimojn."}, {"text_idx": "#000011", "text": "La 4an de marto, la japana C\u0302efkortumo aliparte faris historian jug\u0302on, ratifante definitive la jug\u0302an respondecon de la entrepreno kaj ordonante al g\u0302i monkompenson de 4 000 personoj."}, {"text_idx": "#000012", "text": "Antau\u0306 la venonta somaro, g\u0302i decidos pri la respondeco de la registaro."}, {"text_idx": "#000013", "text": "Japanio decidis forj\u0302eti la akvon de Fukus\u0302imo en la maron"}, {"text_idx": "#000016", "text": "Japanio : memorinda tago por la lando, esperiga mesag\u0302o por la mondo\n14an de novembro 2012 : Eu\u0306ropa g\u0302enerala striko\nJapanio : la morteco c\u0302e la maljunuloj preskau\u0306 trioblig\u0302is proksime de Fukus\u0302imo\nKvardek jarojn por malkonstrui Fukus\u0302imon.\nFrancio : maldungoj c\u0302e Lej\u0302abi"}]